ANC-man wat vrou skop tronk toe‘n Skermskoot van die geweld buite Luthuli-huis Die ANC-takvoorsitter wat op kamera vasgevang is waar hy ŉ vrou skop tydens ŉ onderonsie tussen pro- en anti-Zuma-ondersteuners voor Luthuli-huis, is tot direkte tronkstraf gevonnis. ŉ Video van die voorval op 5 Februarie 2018 het soos ŉ veldbrand op sosiale media versprei en Thabang Setona (36) het homself kort daarna aan die polisie oorgegee. Kapt. Xoli Mbele, woordvoerder van die polisie, het gesê Setona is skuldig bevind aan aanranding met die doel om ernstig te beseer en tot 12 maande direkte tronkstraf gevonnis. Die 52-jarige slagoffer is geskop en ook met ŉ stok geslaan. Setona, ŉ ANC-takvoorsitter in Johannesburg, het kort ná die voorval in ŉ verklaring verskoning vir sy optrede gemaak. Thabiso Setona. Foto: ANA. “Ek vra onomwonde om verskoning vir my gruwelike dade teen ŉ onskuldige vrou. Ek vra nie net om verskoning vir die slagoffer wat ek erge skade aangedoen het nie, maar ook vir haar familie, die ANC en Suid-Afrika in geheel. “My gedrag kan nie en mag nie regverdig word nie. Woede van geen aard moet iemand so laat optree soos wat ek opgetree het nie,” het die verklaring gelui. Verskeie groepe betogers het op die dag buite Luthuli-huis saamgedrom. Een groep was ANC-ondersteuners wat Cyril Ramaphosa, toe nog net ANC-president, en “ZumaMustFall” ondersteun het. Die ander groep was ANC-ondersteuners was oudpres. Jacob Zuma ondersteun het. Lede van die BLF het ook later by Luthuli-huis opgedaag en geweld het uitgebreek.